RUTINER FOR BEHANDLING AV STUDENTOPPLYSNINGER VED UNIVERSITETET I TROMSØ 
Fastsatt av universitetsdirektøren 04.07.05 (Denne er tatt inn i kapittel 13 i handbok for studieadministrasjon)

1. Daglig ansvar

Forsknings- og studiedirektøren har det daglige ansvaret for at pliktene som personopplysningsloven tillegger behandlingsansvarlig, er oppfylt for den administrative behandling av studentopplysninger som skjer ved Universitetet i Tromsø. 

Ved Universitetet i Tromsø behandles personopplysninger vedrørende studenter elektronisk i personregisteret Felles studentsystem (FS). Som støttesystem i behandlingen brukes arkiv- og saksbehandlingssystemet DocuLive. Studentene har også tilgang til deler av studentopplyningene i Felles studentsystem gjennom StudentWeb, og kan selv legge inn og rette personopplysninger om seg selv.  

2. Formålet med behandlingen

Formålet med behandlingen av personopplysningene er å organisere opptaket og forhold i tilknytning til studiesituasjonen til den enkelte student ved Universitetet i Tromsø. 

Personopplysninger skal bare registreres i FS i forbindelse med studentopptaket, semesterregistrering, undervisning, eksamensavvikling og oppnådde grader.

3. Personopplysninger som behandles

Registeret kan inneholde følgende opplysninger om både søkere og studenter:

· fødselsnummer

· navn

· adresse(r)

· telefon

· språk

· opptaksgrunnlag, herunder generell studiekompetanse

· personkode

· e-postadresse

· særlig tilrettelegging (ikke grunnlaget)

Registeret kan inneholde følgende opplysninger om søkere:

· svaradresse

· svartelefon

· og andre opplysninger som er saklig begrunnet og nødvendig for å behandle søknaden

Registeret kan inneholde følgende opplysninger om utenlandske studenter:

· boligønske

· behov for lån

· oppholdstillatelse

· statsborgerskap

· dato ankomst Norge

· fødselsnummerering

· og andre opplysninger som er relevante for søknadsbehandlingen

Registeret kan inneholde følgende opplysninger om studenter:

· studentnummer

· semesteradresse

· språk

· studentkortnummer

· studiekull

· permisjon

Registeret kan inneholde ytterligere opplysninger om den enkelte i sammenheng med:

· semesterregistrering

· undervisning

· eksamensavvikling

· sensur

· oppnådde/ønskede grader

· godkjenning av tidligere studium

· stipendsøknadsopplysninger

Opplysningene skal kun registreres når de er saklig begrunnet og nødvendig ut fra formålet med behandlingen.

Det skal i FS ikke registreres sensitive personopplysninger, jf. personopplysningsloven § 2 nr. 8.  

4. Konfidensialitet, integritet og tilgjengelighet

Konfidensialitet

I FS skal det som nevnt under punkt 3 ikke registreres sensitive personopplysninger. Men noen av personopplysningene som registreres, kan være taushetsbelagt i henhold til forvaltningsloven § 13. Omfanget av taushetsbelagte opplysninger vil være liten. For det meste vil det dreie seg om opplysninger som indirekte kan indikere noens personlige forhold, som igjen kan være taushetsbelagt. Eksempelvis vil dette kunne gjelde studenter som har institusjonsadresse og opplysninger om innvilget særlig tilrettelegging ved eksamen. Således vil det være viktig å sikre konfidensialitet ved behandlingen. Personopplysningene registrert i FS må sikres organisatorisk og teknisk mot at uvedkommende får innsyn i opplysningene. 

Bare administrativ tilsatte, med et arbeidsmessig behov for det, skal ha tilgang til FS. Tilgang tildeles etter de rutiner som er beskrevet i Kapittel 15 Felles studentsystem (FS) ved Universitetet i Tromsø i Handbok for studieadministrasjon. Den enkelte student skal ha tilgang til deler av sine egne opplysninger gjennom StudentWeb.  
FS skal bare være tilgjengelig ved pålogging, brukernavn og passord. FS-brukerne skal årlig endre passord, som skal inneholde minimum seks tegn. Alle datamaskiner som kan brukes for å logge seg inn på FS, skal ha skjermbeskytter med passord. Tilgangen via StudentWeb, skal bare være mulig ved personlig brukernavn og pinkode.

Forsknings- og studiedirektøren ved FS-administrator skal hvert kvartal sjekke om noen av FS-brukerne er inaktive. Brukere som ikke har vært aktive de siste to månedene skal sperres.

Integritet

Personopplysningene registrert i FS skal ikke kunne endres utilsiktet eller av uvedkommende. Særlig viktig er dette for opplysninger om den registrertes fødsels- og personnummer, karakterer og oppnådde grader. Dette må informasjonssikkerheten og kontrollrutinene spesielt ivareta. Bare FS-brukere som har et arbeidsmessig behov for det skal ha mulighet til å registrere eller endre personopplysninger i FS. Arbeidsfordelingen i FS og bruken av FS skal følge de rutiner som beskrevet i Kapittel 15 Felles studentsystem (FS) ved Universitetet i Tromsø i Handbok for studieadministrasjon.
Maksimalt fire FS-brukere skal ha tilgang til eksamensprotokollen i FS. All aktivitet i eksamensprotokollen skal synliggjøres ved at saksbehandler legger igjen sitt elektroniske visittkort. Hvert semester skal aktiviteten i eksamensprotokollen kontrolleres av Forsknings- og studiedirektøren ved FS-administrator. 

Studenter skal via StudentWeb ha mulighet til å registrere seg som student, inngå utdanningsplan og melde seg opp til eksamen. Studentene skal selv kunne legge inn eller endre sin adresse, e-postadresse og/eller telefonnummer. 

Tilgjengelighet

Omfagnet av personopplysninger registrert i FS er omfattende og registeret er sentralt i virksomheten ved universitetet. Det er således svært viktig at FS til enhver tid er tilgjenglig for brukerne. Teknisk arbeid med FS, som medfører at FS må gjøres utilgjengelig for brukerne, skal så langt det er mulig legges utenfor ordinær arbeidstid. Det må daglig kjøres backup av personopplysningene registrert i FS.  
5. Innsamling av opplysninger

Opplysningene i registeret kan innhentes

· fra den registrerte selv

· fra Database for Samordna opptak i forbindelse med opptak av nye studenter

· fra nasjonal vitnemåldatabase 

· internt fra utdanningsinstitusjonen i forbindelse med behandling av søknadene og administrasjonen av tilbudet, som fra sensorer, lærere og veiledere mv

· med hjemmel i lov eller forskrift

· fra tilsvarende registre ved annen utdanningsinstitusjon

6. Informasjon ved innsamling av personopplysninger

FS-brukere skal, når det samles inn personopplysninger for registrering i FS fra den registrerte selv, av eget tiltak først informere den registrerte om

· at Universitetet i Tromsø er behandlingsansvarlig 

· formålet med behandlingen

· det er frivillig å gi fra seg opplysningene 

· om at den registrerte har rett til innsyn og til å kreve retting

FS-brukere skal når det samles inn personopplysninger fra andre enn den registrerte selv, av eget tiltak informere den registrerte om hvilke opplysninger som samles inn og gi informasjon som nevnt ovenfor så snart opplysningene er innhentet. 

7. Behandling av innsynsforespørsler

Alle innsynsforespørsler om hva slags behandling av personopplysninger vedrørende studenter sim universitetet foretar, skal henvises til forsknings- og studiedirektøren ved FS-administrator. Følgende informasjon kan gis:

· at forsknings- og studiedirektøren har det daglige ansvar for å oppfylle pliktene som er tillagt behandlingsansvarlig, jf. punkt 1.

· formålet med behandlingen, jf. punkt 2. 

· beskrivelse av hvilke typer personopplysninger som behandles, jf. punkt 3. 

· om personopplysningene vil bli utlevert, og eventuelt hvem som er mottaker.

Dersom den som ber om innsyn er registrert, skal forsknings- og studiedirektøren ved FS-administrator opplyse om 

· hvilke opplysninger om den registrerte som behandles, og

· sikkerhetstiltakene ved behandlingen så langt innsyn ikke svekker sikkerheten.

Dersom den registrerte ber om utdypende informasjon, skal forespørselen henvises til forsknings- og studiedirektøren. 

8. Utlevering av personopplysninger 

Personopplysninger fra FS må ikke utleveres til utenforstående. Utlevering kan likevel skje

1. med samtykke fra den registrerte,

2. med hjemmel i lov, eller forskrift gitt med hjemmel i lov,

3. som ledd i betalingsinnkreving, inkasso,

4. til Lånekassen i forbindelse med lånesøknader,

5. til Samordna opptak,

6. Nasjonal klagenemnd for opptakssaker i forbindelse med klage fra den registrerte, 

7. studentens navn, adresse, telefonnummer og e-postadresse kan utleveres til Studentsamskipnaden,

8. til Norsk institutt for studier av forskning og høyere utdanning (NIFU)

9. immatrikuleringsopplysninger, opplysninger om karakterer og opplysninger om oppnådd grad, kan utleveres til andre utdanningsinstitusjoner når en student søker opptak ved denne, 

10.  til databehandler som har konsesjon fra Datatilsynet etter personopplysningsloven     § 33, når behandlingen eller oppbevaring av personopplysningene skjer etter oppdrag fra Universitetet i Tromsø. 

Forespørsler om studentopplysninger fra forvaltningsorganer, som for eksempelvis Aetat, skal henvises til forsknings- og studiedirektøren ved Forsknings- og studieavdelinga. Slike forespørsler skal være skriftlig og opplyse om hvilke personopplysninger som ønskes og om det rettslige grunnlaget for kravet. Henvendelsen skal journalføres og svarbrev skrives i DokuLive. Dersom personen forespørselen gjelder er student ved universitetet, skal saksbehandler også informere studenten om forespørselen og om hva slags personopplysninger som er gitt. Forespørsler om studentopplysninger fra Politiets sikkerhetstjeneste skal henvises til forsknings- og studiedirektøren selv.  

Den registrertes telefonnummer kan gis til offentlig helseinstitusjon eller liknende ved ulykker, dødsfall eller andre tilfeller, hvor det er viktig å få hurtig kontakt med den registrerte. 

Andre som ber om utlevering og ikke kan få utlevert studentopplysninger, er henvist til å be om innsyn i eventuelle saksdokumenter som inneholder personopplysningene, jf. offentlighetsloven. Finnes ikke slikt dokument skal forsknings- og studiedirektøren ta stilling til om formålet med forespørselen er innenfor virksomhets formål etter lov om universiteter og høgskoler § 2, og dernest ta stilling til om resurser skal brukes til å utarbeide dokumentet.

9. Retting av mangelfulle personopplysninger

FS-bruker som blir kjent med at det er registrert personopplysninger i FS som er uriktige, ufullstendige eller som det ikke er adgang til å behandle, skal av eget tiltak eller etter krav av den registrerte rette de mangelfulle opplysningene. FS-brukeren skal om mulig sørge for at feilen ikke får betydning for den registrerte. 

10. Sletting av personopplysninger

Det skal ikke lagres personopplysninger i FS lenger enn det som er nødvendig for å gjennomføre formålet med behandlingen. 

Opplysninger i tilknytning til opptaket og vedrørende personer som har søkt om opptak, men ikke tatt opp ved universitetet, skal slettes senest ett år etter det opprinnelige opptaket/vurderingen ble foretatt. Forvaltningsopplysninger, det vil si opplysninger om studentens generelle studiekompetanse og opplysninger i forbindelse med søknadsalternativene, kan lagres ut over ett år selv om personen ikke blir tatt opp til studier ved universitetet.

Opplysninger om at en student er blitt utestengt fra institusjonen, skal slettes senest ett år etter at et slikt vedtak er truffet.

Opplysninger om studentens navn, fødselsnummer, eksamenresultater, studenthistorikk og oppnådde grader skal ikke slettes. Med studenthistorikk menes her opplysninger om semesterregistreringer og hvilke eksamener studenten har meldt seg opp til.  

For øvrig skal opplysninger om studenter lagres i ti år etter at studenten har sluttet ved universitetet. Personopplysninger kan overføring til arkivet.   

FS-bruker skal av eget tiltak slette eller supplere opplysninger som er uriktige eller ufullstendige, dersom feilen eller mangelen har betydning for den registrerte. 

FS-administrator ved Forsknings- og studieavdelinga skal hvert semester foreta sletting i tråd med ovennevnte retningslinjer.  

